'Plaas meer druk op leiers' - Jacques Pauw | Netwerk24
'Plaas meer druk op leiers' - Jacques Pauw
Deur Carryn-Ann Nel 27 April 2018 12:13
Kiesers moet meer genadeloos raak met hul leiers. Ons moet aanhou druk plaas op hulle. Ons moet aanhou druk plaas op pres. Cyril Ramaphosa.
Só het Jacques Pauw, die ondersoekende joernalis en skrywer van The President's Keepers, Vrydagoggend gesê as deel van 'n paneelgesprek op die Suidoosterfees. Hy was deel van 'n paneel met Sizwe Mpofu-Walsh, 'n politieke ontleder en aktivis, en Frans Rautenbach, 'n advokaat en skrywer van South Africa Can Work, oor hoe Suid-Afrika kan werk. Die gesprek is gelei deur Waldimar Pelser, redakteur van Rapport.
"Waarom hou ons aan om vir mense kans te gee? Wat is dit in ons wat ons altyd hoop gee en hoe ons altyd teleurgestel word? Is dit nie tyd dat ons ná 25 jaar dit verander nie?" het Mpofu-Walsh gevra.
"Ons moet Cyril Ramaphosa van die begin af druk. Ons moet hom verantwoordbaar hou. Om hom 'n kans te gee is waar ons ons kanse gaan verspil."
Hy het gesê Ramaphosa het nie 'n sterk meerderheid van steun in die ANC nie en dat hy vinnig hardgebak sal moet word. "Waar was Ramaphosa al die tyd? Was hy nie bewus van wat aangegaan het nie? Was hy nie in die kabinetsvergaderings nie? Waarom het hy stilgebly?"
Rautenbach het gesê as daar een mens is wat die land vorentoe kan vat, is dit Ramaphosa. "Hy is ambisieus genoeg om die werk te doen. Hy wil vorentoe beweeg. Ek dink eintlik as daar iemand is wat dit kan doen, is dit hy."
Pauw het saamgestem, hoewel hy toegegee het dat Ramaphosa met bagasie kom. "Ons moet ook onthou hy is net drie maande in die pos. Hy het reeds aangrypende veranderinge gebring in die departemente van polisie en finansies. Hy het ontslae geraak van Arthur Fraser. Daar is geen twyfel dat hy Suid-Afrika eerste plaas nie. In Zuma se geval wou hy net uit die tronk bly en homself en sy makkers verryk."